Στη δημοσιότητα έδωσε η ΕΛΑΣ, κατόπιν σχετικής Διάταξης της Εισαγγελίας Πρωτοδικών Αθηνών, τα στοιχεία ταυτότητας και τις φωτογραφίες του 42χρονου αλλοδαπού που διέπραττε ληστείες με ιδιαίτερη σκληρότητα σε βάρος ηλικιωμένων γυναικών και συνελήφθη στις 19 Φεβρουαρίου.

Συγκεκριμένα πρόκειται για τον MUSTAFA CORNEL του NEAGU και της ANICA , που γεννήθηκε την 15-5-1977 στη Ρουμανία. Ο 42χρονος συνελήφθη στην περιοχή των Πατησίων καθώς παρατηρούσε διερχόμενους πολίτες.

Ο Ρουμάνος που συνελήφθη από τις Αρχές -Φωτογραφία: Ελληνική Αστυνομία

Πώς δρούσε ο 42χρονος από την Ρουμανία

Ο 42χρονος μαζί με τον συνεργό του που αναζητείται, πρωινές ή μεσημβρινές ώρες, εντόπιζαν ηλικιωμένες γυναίκες, είτε μετά την αποβίβασή τους από συρμούς του ηλεκτρικού, είτε μετά την αποχώρησή τους από εκκλησίες ή λαϊκές αγορές και τις ακολουθούσαν κατά την επιστροφή στα σπίτια τους.

Οταν τα θύματά τους ξεκλείδωναν την πόρτα και εισέρχονταν στην είσοδο της πολυκατοικίας, τότε ο ένας ή και οι δύο δράστες, τις ακινητοποιούσαν και χτυπώντας αυτές με ιδιαίτερη βαρβαρότητα τους αφαιρούσαν χρηματικά ποσά και τιμαλφή.

Συνολικά, σύμφωνα με την ΕΛ.ΑΣ. εξιχνιάσθηκαν τέσσερις περιπτώσεις ληστειών στις περιοχές των Πατησίων, του Αγίου Παντελεήμονα και του Νέου Ηρακλείου.

Χαρακτηριστικό της ιδιαίτερης σκληρότητας που επιδείκνυαν στα θύματά τους είναι ότι και στις τέσσερις εξιχνιασθείσες υποθέσεις, τραυμάτισαν τα θύματά τους προκαλώντας τους κατάγματα και κακώσεις.

Γνωστός στις Αρχές ο 42χρονος Ρουμάνος

Επιπρόσθετα, ο 42χρονος έχει συλληφθεί κατά το παρελθόν δυο φορές για συμμετοχή σε εγκληματική οργάνωση που διέπραττε ληστείες σε βάρος ηλικιωμένων στην Αττική και έχει εκτίσει ποινή πολυετούς φυλάκισης.